**Pôst**

**s očami upretými na Veľkú noc**

1. Vstupujeme (alebo sme už vstúpili) do pôstneho obdobia, ktoré je charakterizované znakmi zriekania sa i pôstu. Najsmutnejšie by bolo, **keby sme tento čas ani nevnímali**, keby sme si povedali, že už tých pôstov a obetí mám už beztak dosť. Bola by to veľká škoda, lebo pôstne obdobie je veľkou príležitosťou na našej ceste k Bohu, s ktorým sa chceme čím užšie spojiť, aby nás previedol z tohto života do večného života s ním.

2. Druhou veľkou škodou by bolo, **keby naše predsavzatia a zriekania neboli v Božích očiach čisté**, teda keby sa do nich primiešali naše osobné túžby niečo si dokázať, keby boli napínaním svalov ducha a pohľad nášho ducha by sa zameriaval viac na náš výkon ako na Boha. Nezamieňajme si pôst s dôslednosťou v oblasti diéty alebo v snahách rozhýbať naše spohodlnené telo športom. Ak centrom našich predsavzatí nebude láska k Bohu, osožia málo alebo nič.

3. Náš **pôst nesmie stratiť z očí Veľkonočné ráno, deň Veľkej noci**. Tam sme ním nasmerovaní. A čo sa stalo Veľkonočnom dni? Tam učeníci so strachom stretli osobu vzkrieseného, ktorej sa prestali báť vtedy, keď sa pozreli a dotkli jeho rán na rukách a jeho prebodnutého boku. Vtedy sa začali tešiť a začali vnímať, aká obrovská je láska Boha k človekovi, aká nová cesta sa otvára pred nami.

4. Preto my, učeníci Krista, máme pred sebou obdobie, v ktorom sa spolu modlíme, ale aj osobne **rozjímame krížovú cestu nášho Pána**. Potrebujeme sa v tomto období dotknúť jeho rán a tým pochopiť jeho lásku k nám. Spolu, ale aj osobne. Možno práve táto druhá možnosť nám tak trochu chýba. Nezriedka sa rodia pekné iniciatívy rodín, či skupín, existuje veľa krásny textov ku krížovým cestám, niektoré, žiaľ, sú až takou literárnou a obsahovou rétorikou, kde za múdrymi komentármi sa stráca múdrosť kríža. Často však zabúdame modliť sa krížovú cestu sami. Bez veľkých komentárov, možno s tým najstriedmejším z katolíckeho spevníku. Láska nepotrebuje veľa slov. Ona len potrebuje cítiť, že je milovaná.

5. **Iba prežívanie Kristovej lásky nás môže urobiť silnými** v každej dobe protivenstiev a zdanlivého mlčania Boha. Keď sa dejú okolo nás veci, ktoré nevieme ovplyvniť, keď sa zhromažďujú mraky, ktoré neveštia nič príjemné ... áno hovorím slovo príjemné, lebo my veľmi často príjemné stotožňujeme s dobrým. Budúcnosť sveta, v ktorom sme sa ocitli v poslednom februárovom týždni neveští nič príjemné. Pre nás však zostáva otvorená otázka: je Kristova smrť na kríži a jeho zmŕtvychvstanie niečo viac ako všetky tieto mraky, ale i dažde, záplavy, či zemetrasenia, ktoré reálne môžu prísť?

6. Z tohto hľadiska modlitba a meditácia krížovej cesty nie je len nejaká jedna z pobožností. Je to pobožnosť sily, pobožnosť ukotvenia sa v láske. Pobožnosť, ktorá nás robí silnejšími ako tento svet. My kresťania nie sme len nositelia lásky k človekovi alebo záruka rozumnosti a udržania konzervatívnych hodnôt. My sme nositelia Božej lásky, ktorá sa zjavila v Kristovi, lásky, ktorá zomrela a bola vzkriesená.

7. Keď František píše Jane Chantalovej ponúka jej cestu, ktorá je úplne založená na Kristovej láske: *Všetky vaše úvahy vkladajte do Kristových rán ... Aké je márne a opovrhnutia hodné srdce, ktoré si robí hniezdo na strome, ktorý nie je stromom kríža ... Nič na svete nie je hodnejšie našej lásky, všetko treba dať tomu Spasiteľovi, ktorý dal všetko.*

8. **Všetky vaše úvahy vkladajte do Kristových rán.** Hoci neviem teraz presne citovať o aké úvahy Jany vtedy išlo, predsa v tejto vete sa môže skrývať program pôstu i zdroj veľkej sily do akýchkoľvek ťažkostí. My si často myslíme, že modlitba je veľa slov, pekných slov. Tu nás múdrosť svätých učí, že modlitba môže byť vkladanie našich úvah do Kristových rán. Tie rany, ktoré sú dôkazom lásky. Kiež by sme my tak v živote uvažovali a konfrontovali všetko s Božou láskou.

9. **Pôstne snahy saleziánov**. Záverečná myšlienka týchto podnetov k duchovnej obnove nás chce upriamiť na saleziánsky rozmer nášho pôstu. Don Bosco, podľa vzoru sv. Františka, nebol zástancom mimoriadnych pôstov, ktoré si určujeme. Jeho túžbou bolo, aby sme ako saleziáni prinášali obety námah v tom, čo robíme pre Božie kráľovstvo a pre dobro mladých. Naším pôstom by teda mohla byť námahy vernosti alebo vyššej horlivosti v práci alebo v modlitbe za mladých. Byť s nimi a pre nich, prekonať výhovorky a ospravedlnenia, že ja už na to nemám. Ísť k ním, aj keď mám pocit, že im nemám čo dať, že je už veľká priepasť medzi nimi a mojím vekom. Priblížiť sa skromne, s modlitbou, prekonajúc naše obavy, to by bola krásna cesta pôstu. Na tejto ceste neexistuje neúspech: lebo ak sa necítim prijatý alebo užitočný, je to obeť krásna Bohu a druhá možnosť je už len pozitívna. Pre saleziánov je teda pôst – priblížiť sa k mladým, aj keby to malo byť so strachom a obavami.

* Dal som si predsavzatia na pôst?
* Aký je môj vzťah ku krížovej ceste?
* Sú moje pôstne predsavzatia aj saleziánske?